Ondertusschen is den Gouvr. met een partij soldaten met halve piecken naer 't huijs vanden Orangcaij Jarrom gegaen, die oock al aen boort was alwaer hij noch eenige bandaneesen heeft gevonden, waer van eenen was die den tamboer meijnde de reste te geven hem quetsende aenden hals, als noch een out bandanees, die den Gouuerneur meijnde te treffen, waer over sulcken beroerte quam, dat donse dadelijck vijff bandaneesen dooden d'ander vluchten met groote verbaestheijt, onder andere een bandaneesche vrouwe die heel blanck was ende Chierlyck gecleet hebbende een gouden ketten aenden hals, spronck van boven af van een seer hooge clippe tot inde leechte te bersten, liever dan sij haer inde handen haerder vijanden soude gevangen geven.
Dese dus gedoot ende dandere gevlucht sijnde, is door last vanden Gouur, een deel huijsen in brant gesteecken, met eenen tempel, twelck schrickelijck om sien was, daer wiert veel costelickheijt vbrant, van cleederen, gout, silver gemunt ende ongemunt, schoone porceleijnen als andere, den Gouur. en wou niet toelaten, datmen jets berchden, Jae dede selve de kisten, die schoon ende wel gestoffeert waren, inden brant werpen, die menich soldaet sonder eenich perijckel, verrijckt soude hebben, patientie.
Dit gedaen sijnde, is voorder gegaen nae't quaertier ontmoetende hem twee adelbosten, met een soldaet, die hij te vooren gecommandeert hadde om eenige huijsen in brant te steecken, haer vragende van waer sij quamen ende wie haer vervordert hadde wt haer quaertier te loopen gaven hem voor antwoort, niet anders gedaen en hadde dan haer bijden Gouur. belast en was ende t selve